Diari Oficial de la Generalitat Valenciana


Sumari del DOGV 3502, del 25-05-1999 (1999/4509)

ACORD de 29 d'abril de 1999, de la Comissió Gestora del Col·legi Oficial de Podòlegs de la Comunitat Valenciana, per el que s'aproven els Estatuts Provisionals del Col·legi Oficial de Podòlegs de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3502

Data del DOGV
:   25-05-1999

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/4509


Data del document
:   29-04-1999

Organisme emissor
:   Col·legi Oficial de Podolegs de la Comunitat Valenciana

Tipus de document
:   Acord

Anàlisi jurídica

 Descriptors 

:   * reglament intern
    * col·legi professional
    * legislació
    * professió paramèdica

ACORD de 29 d'abril de 1999, de la Comissió Gestora del Col·legi Oficial de Podòlegs de la Comunitat Valenciana, per el que s'aproven els Estatuts Provisionals del Col·legi Oficial de Podòlegs de la Comunitat Valenciana. [1999/X4509]
  
Estatuts provisionals del Col·legi Oficial de Podòlegs de la Comunitat Valenciana (d'ara endavant COP-CV), aprovats per la seua Comissió Gestora a València, el 29 d'abril de 1999.
  
Títol I
  
Disposicions generals
  
Article 1
  
Fins el moment en el qual siguen elegits i proveïts els càrrecs als òrgans de govern del COP-CV, la seua Comissió Gestora n'ostentarà la representació i govern amb la finalitat de convocar i presidir l'assemblea constituent, proposar el text dels estatuts definitius per al seu debat i aprovació, i celebrar les primeres eleccions als seus òrgans de govern.
  
Una volta proveïts els càrrecs esmentats, la Comissió Gestora cessarà automàticament i definitiva en les seues funcions, i quedarà dissolta.
  
Article 2
  
Els presents estatuts provisionals regularan el procés d'integració del COP-CV fins al moment en el qual siguen substituïts pels definitius.
  
Aquests estatuts s'entendran substituïts pels definitius, i perdran llavors el seu vigor, en el moment en què l'autoritat governativa aprove la legalitat dels adoptats en assemblea constituent.
  
Títol II
  
De la col·legiació
  
Article 3
  
A partir de la publicació d'aquests estatuts, quedarà oberta la possibilitat de sol·licitar la col·legiació provisional en el COP-CV, per a tots aquells interessats que tinguen la condició de podòlegs en virtut dels títols i sota les condicions que s'estableixen en l'article 3.2 i Disposició Transitòria Tercera de la Llei 2/1999, de 7 d'abril, de la Generalitat Valenciana, i no es troben inhabilitats legalment per a l'exercici professional de la Podologia al territori de la Comunitat Valenciana.
  
Article 4
  
La sol·licitud de col·legiació s'efectuarà mitjançant escrit firmat per l'interessat, dirigit a la comissió gestora del COP-CV al seu domicili, social situat al carrer de Terol núm. 13-2ª, escala esquerra, 46584 València, al qual s'acompanyaran, previ acarament amb els originals, les copies dels documents següents:
  
1. DNI de l'interessat.
  
2. Títol habilitant com a podòleg.
  
3. Alta de l'Impost d'Activitats Econòmiques, sota l'epígraf apte per a l'exercici professional de la Podologia i registrat per oficina tributària.
  
4. En el cas d'estrangers, permís que habilite per al treball en Espanya.
  
Article 5
  
La comissió gestora, amb la verificació prèvia dels requisits de cada sol·licitud, podrà admetre-la o denegar-la. L'admissió de la sol·licitud atorgarà al sol·licitant la «col·legiació provisional», els efectes de la qual són els de donar dret al seu titular de concórrer amb veu i vot a l'assemblea constituent, el de presentar esmenes al projecte d'estatuts d'acord amb l'article 9, i tots els que determine la comissió gestora.
  
Contra la denegació de la sol·licitud es podrà presentar recurs davant la pròpia comissió gestora en el termini de deu dies naturals. Amb igual termini resoldrà la comissió gestora, i el seu silenci s'entendrà com a negatiu. En la dita resolució quedarà esgotada la via administrativa a tots els efectes. La interposició del recurs no gaudirà d'efectes suspensius.
  
La «col·legiació provisional», talment com la col·legiació definitiva, implicarà la inclusió de l'interessat en un cens de podòlegs en exercici de la Comunitat Valenciana el qual serà elaborat, actualitzat i custodiat pel COP-CV.
  
Article 6
  
Això no obstant el que disposen els articles 3 i 4 dels presents estatuts, les sol·licituds del qui acrediten la seua condició de podòlegs sense exercir la dita professió, quedaran dipositades en el COP-CV, i se'n suspendrà la tramitació, a efectes d'una possible admissió com a col·legiació en la seua modalitat de «no exercent», amb posterioritat a l'aprovació dels estatuts definitius.
  
Article 7
  
El termini per a sol·licitar la col·legiació en el COP-CV regulada en aquest títol, a efectes d'obtindre la «col·legiació provisional» de l'article 5, finalitza als vint dies naturals comptadors des de l'endemà de la publicació en el DOGV d'aquests estatuts. Les sol·licituds formulades fora del dit termini es regiran pels estatuts definitius, de manera que, sense perjuí de la seua validesa com a sol·licitud de col·legiació, la seua tramitació quedarà en suspens fins a la seua resolució pels nous òrgans de govern, i no duran aparellada la concessió de la «col·legiació provisional».
  
Títol III
  
De l'adopció dels estatuts definitius
  
Article 8
  
A partir de la publicació dels presents estatuts, quedarà dipositat al domicili social de la comissió gestora el projecte d'estatuts definitius del COP-CV a disposició dels interessats, els quals podran accedir a la seua consulta en hores de despatx i obtindre'n còpies, a càrrec seu.
  
Article 9
  
Finalitzat el termini de col·legiació de l'article 7 dels presents estatuts, s'obrirà un termini de deu dies naturals per a la recepció d'esmenes al projecte dels estatuts definitius.
  
Les esmenes hauran de dirigir-se a la comissió gestora del COP-CV, formulades per escrit, subscrites exclusivament pels qui tinguen atorgada la «col·legiació provisional», succintament raonades, i proposant el text alternatiu.
  
Article 10
  
Les esmenes que foren subscrites per diversos col·legiats designaran el nom d'aquell qui defendran la seua postura davant l'assemblea constituent. Si foren subscrites per un de sol, pertocarà a aquests defendre la seua esmena.
  
Article 11
  
El procés d'aprovació dels estatuts definitius ocuparà un punt en l'ordre del dia de l'assemblea constituent, i es desenvoluparà segons el procediment següent:
  
1. Obert el punt de l'ordre del dia corresponent, la taula concedirà la paraula, de manera individual i successiva, als qui hagen subscrit esmenes al projecte d'estatuts definitius, amb la finalitat que defenguen oralment la seua postura davant l'assemblea.
  
Acte seguit, prendrà la paraula la comissió gestora si ho considera convenient, amb l'objectiu d'exposar les observacions necessàries. Després obrirà i moderarà la taula un debat al voltant de les postures, i es concedirà la paraula a qui la sol·licite.
  
2. Finalitzada la fase de debat anterior, se sotmetrà a votació la proposta d'esmena debatuda, la qual necessitarà per a la seua aprovació els vots afirmatius, almenys, de la majoria absoluta dels col·legiats.
  
3. Es repetirà el procés dels dos punts anteriors per a cadascuna de les esmenes presentades.
  
En el supòsit que, presentada una esmena, aquesta no fóra defensada davant l'assemblea constituent, s'entendrà com a desistida, i serà refusada sense debat ni votació.
  
4. En el supòsit que no s'hageren presentat esmenes, se'n desistira, o foren refusades totes en votació, la comissió gestora declararà aprovat el text proposat dels estatuts definitius.
  
5. Les esmenes aprovades seran incorporades al text dels estatuts definitius.
  
Article 12
  
El text dels estatuts definitius adoptats en assemblea constituent es remetrà, a la major brevetat possible, a l'autoritat governativa competent per al control de la seua legalitat, registre i aprovació definitiva.
  
Títol IV
  
De l'Assemblea Constituent
  
Capítol I.
  
Convocatòria de l'Assemblea Constituent
  
Article 13
  
Finalitzat el termini per a la presentació d'esmenes al projecte d'estatuts definitius establit en l'article 9 d'aquests, la comissió gestora del COP-CV convocarà a tots els inscrits en el cens de podòlegs en exercici de l'assemblea constituent.
  
La convocatòria expressarà el dia, l'hora i el lloc de realització de l'assemblea constituent i l'ordre del dia d'aquesta, i serà publicada en el DOGV amb una antelació mínima de quinze dies a la data de la seua realització.
  
Alhora, la dita convocatòria podrà ser anunciada en els diaris de més difusió de la Comunitat Valenciana, en funció de les possibilitats pressupostàries de la comissió gestora.
  
Article 14
  
L'ordre del dia de l'assemblea constituent contindrà obligatòriament entre els punts a tractar, els següents:
  
Aprovació dels estatuts definitius del COP-CV.
  
Elecció dels membres dels òrgans de govern del COP-CV.
  
Capítol II
  
Realització de l'assemblea constituent.
  
Article 15
  
L'assemblea constituent serà presidida i moderada per una mesa, composta per la comissió gestora i l'equip tècnic que aquesta designe.
  
La Mesa adoptarà les seues decisions per majoria simple dels seus vots. Els membres de la comissió gestora, com a membres nats de la Mesa, gaudiran de veu i vot. Els assessors tècnics gaudiran de veu, però no de vot.
  
Article 16
  
Únicament els qui tinguen atorgada la «col·legiació provisional» seran considerats membres de l'assemblea constituent, amb dret a veu i vot.
  
Article 17
  
Abans de l'inici de l'assemblea constituent, a l'entrada del recinte, la Mesa identificarà els concurrents, mitjançant l'exhibició dels seus documents nacionals d'identitat, i comprovada que siga la seua condició de col·legiats, els farà entrega d'una credencial la qual hauran de portar visiblement sobre la seua persona al llarg de la realització de l'assemblea.
  
Article 18
  
De l'assemblea constituent, se n'alçarà acta signada pel secretari de la comissió gestora i dos testimonis o, altrament, per notari autoritzat.
  
Article 19
  
L'aprovació dels estatuts definitius del COP-CV ocuparà un punt de l'ordre del dia necessàriament anterior al de l'elecció als òrgans de govern.
  
Títol V
  
Eleccions als òrgans de govern
  
Article 20
  
Podran ser elegits com a membres dels òrgans de govern del COP-CV tots els podòlegs col·legiats que concórreguen voluntàriament a les eleccions, cosa que haurà de verificar-se mitjançant candidatura completa a tots els càrrecs.
  
Cap de candidat no podrà aspirar a més d'un càrrec.
  
Article 21
  
En arribar al punt de l'ordre del dia corresponent a l'elecció dels membres dels òrgans de govern del COP-CV, la Mesa de l'assemblea constituent procedirà a rebre les candidatures que es presenten.
  
Les dites candidatures expressaran, juntament a la denominació de cadascun dels càrrecs, el nom del candidat que hi opte, i seran subscrites per tots els inscrits.
  
La Mesa verificarà la condició de col·legiats de tots els membres de cada candidatura.
  
Article 22
  
En el supòsit que només es presentara una candidatura valida, podrà proclamar-se automàticament electa.
  
Article 23
  
Havent-s'hi presentat diverses candidatures, la Mesa de l'assemblea constituent concedirà la paraula a cadascun dels caps de llista candidats a president, i els assignarà un període de temps idèntic a tots i no inferior a quinze minuts, per tal que puguen informar i presentar la seua candidatura o programa i sol·licitar-hi el vot.
  
Article 24
  
Després del que disposa l'article anterior, es procedirà a la votació, la qual serà individual i secreta.
  
La llista original de la candidatura que haja resultat electa serà incorporada a l'acta de l'assemblea constituent.
  
Article 25
  
La votació es realitzarà mitjançant l'anotació del nom del cap de llista de la candidatura per la qual s'opte, en una de les paperetes destinades a l'efecte per la Mesa. Resultarà elegida la candidatura que tinga el suport de la majoria simple dels vots. En cas d'empat es decidirà per sorteig.
  
València, 29 d'abril de 1999.- El president de la comissió gestora: David García García.